Diari Oficial de la Generalitat Valenciana


Sumari del DOGV 8269, del 09-04-2018 (2018/2628)

RESOLUCIÓ de 28 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 102/17-AIA Alacant.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8269

Data del DOGV
:   09-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2628


Data del document
:   28-02-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Alacant
    * impacte ambiental

RESOLUCIÓ de 28 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 102/17-AIA Alacant. [2018/2628]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació de l'informe d'impacte ambiental en el Boletín Oficial del Estado o en el diari oficial corresponent, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 102/17-AIA Alacant.  
  
  
«Informe d'impacte ambiental  
Expedient: 102-2017-AIA.  
Títol: sondatge d'investigació al port d'Alacant.  
Promotor: Acuicultura Balear, SAU (Grup Culmarex).  
Òrgan substantiu: Servei Territorial d'Indústria i Energia d'Alacant.  
  
Localització: parcel·la 16 de la dàrsena pesquera del port d'Alacant.  
  
Antecedents i objecte del projecte  
El 16 d'agost de 2017 es rep en el Servei d'Avaluació d'Impacte Ambiental la documentació del projecte de sondatge a l'efecte de l'inici de la seua tramitació ambiental.  
L'objecte del projecte és executar un sondatge de captació d'aigua marina lliure de pesticides per a abastir una planta de cria d'engreix de peixos. La quantitat prevista per a l'abastiment és de 400 m³/h.  
El sondatge té per objecte realitzar una identificació real dels materials del subsòl, així com de les seues propietats hidràuliques, a fi d'esbrinar si és possible captar aigua.  
Les característiques i fases de l'obra són:  
- Condicionament de l'emplaçament: es delimitaran i s'adequaran els accessos, i s'adequarà la bassa de detritus.  
- Perforació del sondatge: la perforació es realitzarà per rotopercussió directa amb martell amb diàmetre de perforació de 225 mm i 150 m de profunditat. Els primers 100 m seran d'embocadura.  
- Desenvolupament: durant la perforació es realitzarà el desenvolupament del sondatge a diferents profunditats per mitjà d'assaig air-lift i es portarà un control estricte de la salinitat de l'aigua extreta.  
- Entubament: els deu primers metres del sondatge (embocadura) s'entubaran amb canonada cega de xapa d'acer de 230 mm de diàmetre i cimentada. A continuació, s'instal·laran 150 m des de l'inici del sondatge de la canonada de xapa d'acer de 180 mm de diàmetre i 5 mm de grossària, ranurada en els trams d'aqüífer.  
- Assaig de bombament: tindrà una duració de 24 hores i permetrà conéixer les característiques hidràuliques de l'aqüífer travessat.  
En la documentació remesa s'aporta una sol·licitud a l'autoritat portuària d'abocament d'aigua a la dàrsena del port d'Alacant en què consta que l'objecte de la realització del sondatge és abastir una futura planta de cria d'alevins amb una ocupació de 6.000 a 6.500 m² en el mateix port d'Alacant.  
Es justifica l'execució del sondatge per la necessitat d'obtindre aigua salada de qualitat per a realitzar l'activitat de preengreix de peixos. Les instal·lacions necessitaran un emissari per a poder abocar l'aigua de les instal·lacions. Pròxim al punt on pretén ubicar-se la instal·lació de cria d'alevins hi ha un pou d'aigua de mar, per la qual cosa el projecte pretén conéixer si l'aigua salada present en la zona pot reunir les característiques de quantitat i qualitat necessàries per a desenvolupar l'activitat. L'aigua de les proves del sondatge s'abocarà a la dàrsena del port d'Alacant.  
Anàlisi de la legislació sectorial en matèria d'avaluació d'impacte ambiental:  
L'article 7.2 de la Llei 21/2013, d'avaluació ambiental, especifica que seran objecte d'avaluació ambiental simplificada els projectes inclosos en l'annex II.  
El grup 3, apartat a 3r, annex II de la Llei 21/2013 inclou entre els supòsits sotmesos a avaluació ambiental simplificada regulada en el títol II, capítol II, secció 2a les perforacions de més de 120 m per a l'abastiment d'aigua.  
D'acord amb el procediment establit en l'article 46 de la Llei 21/2013 es va efectuar una consulta a les administracions públiques següents afectades per la realització del projecte:  
- Subdirecció General de Medi Ambient de la Secretaria d'Estat de Medi Ambient.  
- Direcció General de Cultura i Patrimoni.  
Transcorregut el termini d'emissió de l'informe no s'ha rebut contestació dels òrgans consultats. Tenint en compte el que s'exposarà en l'apartat següent, es prossegueix el procediment.  
Anàlisi del projecte segons els criteris de l'annex III de la Llei 21/2013:  
a) Característiques del projecte: el projecte s'ubicarà en zona antròpica del port d'Alacant. El sondatge està sobre materials holocens de caràcter antròpic de 10 m de grossària. L'objectiu és arribar a una formació de calcàries bioclàssiques miocenes el sostre de les quals està a 75 m de profunditat segons estudis previs realitzats. En el nivell quaternari hi ha dos nivells de materials distints: 15 m de crostes calcàries i 50 m de margues.  
No hi ha paràmetres en la definició del projecte que facen preveure que per les seues dimensions, utilització de recursos naturals, generació de residus, contaminació o risc d'accidents es generaran efectes ambientals significatius.  
Quant a l'acumulació amb altres projectes, cal assenyalar que no hi ha constància d'altres projectes els efectes ambientals dels quals puguen sumar-se als que puga generar el sondatge previst.  
b) Ubicació del projecte.  
Segons el document ambiental presentat, la zona del port de ponent d'Alacant on està la parcel·la en què es pretén executar el sondatge d'investigació és un recreixement del dit port dut a terme en els anys noranta. Per tant, el sondatge es realitzarà sobre un sòl antròpic, sense característiques ambientals rellevants.  
L'aqüífer a què es pretén arribar se situa en l'àmbit de formacions calcàries propícies a la fissuració. Sobre aquestes formacions s'assenta una capa de margues que doten d'impermeabilitat el sondatge davant de l'entrada de possibles agents contaminants.  
La documentació ambiental presentada no presenta la zona on es realitzarà el sondatge com una zona d'interés cultural, històric, geològic o ambiental.  
No obstant això, es localitza a 4 km la zona humida protegida del Saladar de l'Aigua Amarga. A causa de les característiques de la dita zona i la distància a què s'ubica, és improbable que puguen generar-se sobre aquesta efectes ambientals significatius.  
Els espais Xarxa Natura 2000 més pròxims a l'àrea d'actuació són el LIC Espai Marí de Tabarca i la ZEPA del mateix nom. Ambdós són de naturalesa marina i se situen a una distància de 900 m del punt on s'executarà el sondatge.  
El LIC mencionat es caracteritza per la presència de praderies de posidònia i Cymodocea, mentre que la ZEPA constitueix una zona d'interés per a la gavina d'Audouin (Larus audouinii) i l'escateret europeu (Hydrobatis pelagicus) entre altres.  
Els hàbitats protegits per aquests espais es localitzen a 1.800 m del punt d'actuació. Destaca la presència de l'hàbitat prioritari 1120, Praderies de posidònia, situat a uns 3 km de l'àrea d'actuació.  
  
c) Característiques del potencial impacte.  
Els efectes ambientals més significatius que es preveu que ocasionarà l'execució del projecte són:  
- Afecció a la qualitat de l'aire durant la fase de construcció per l'augment del nivell de partícules en suspensió a causa del moviment de terres, l'augment de contaminants i el nivell de sorolls procedents de la maquinària d'obres.  
L'impacte es qualifica com a temporal, directe, irreversible, recuperable i compatible.  
- Efectes sobre l'ús del sòl: es realitzarà un xicotet moviment de terres per a l'adequació de l'emplaçament del sondatge i la bassa de llots. A causa de les característiques antròpiques de la zona on s'ubicarà el sondatge, l'impacte es considera compatible.  
- Efectes sobre la hidrologia i hidrogeologia: l'afecció a la qualitat de l'aigua tant durant la construcció com durant el desenvolupament i l'assaig de bombament serà lleu, compatible, reversible, temporal, directe i recuperable, atés que la vulnerabilitat de l'aqüífer davant de la possible entrada d'agents contaminants és prou baixa a causa de l'existència d'una capa de margues que cobreix les calcàries i la profunditat a la qual està l'aqüífer.  
- Es descarta qualsevol tipus d'impacte directe significatiu sobre la geologia, geomorfologia, fauna flora o patrimoni cultural.  
L'impacte global es considera pràcticament nul. No obstant això, s'aplicaran les mesures protectores següents:  
- Control de la velocitat de la maquinària, limitació de l'horari d'obres a període diürn i adequat manteniment dels equips de perforació i de la maquinària d'obra.  
- Els materials destinats a abocador es depositaran en punts designats a aquest efecte, allunyats de la zona del sondatge.  
El detritus generat en l'execució del sondatge s'extraurà de la bassa de llots a mesura que la reblisca i es portarà al punt establit prèviament a la seua retirada.  
- Per a evitar l'afecció al medi hidrològic, s'evitarà l'abocament de substàncies no degradables al sòl (greixos, olis), i s'impermeabilitzarà la zona de les basses i instal·lacions d'obres per a evitar fugues.  
- Una vegada concloses les obres, es procedirà a retirar la maquinària i es restaurarà la zona d'obres.  
Durant el desenvolupament de les obres es durà a terme un programa de vigilància ambiental a fi de controlar que aquestes es facen d'acord amb les mesures preventives i correctores proposades.  
  
Consideracions de l'òrgan ambiental  
Analitzades les repercussions ambientals del projecte i la possibilitat d'adoptar mesures preventives i correctores, únicament cal assenyalar el possible impacte sobre espais Xarxa Natura 2000. Els efectes ambientals s'ocasionarien sobre les praderies de fanerògames marines.  
L'impacte que poguera ocasionar-se seria a conseqüència de l'augment de terbolesa de l'aigua per abocaments dels llots del sondatge o fugues de la bassa de detritus. Aquest abocament (en cas que es produïsca) quedaria molt probablement confinat en la dàrsena del port. No obstant això, i atés que és possible l'aplicació de mesures preventives addicionals a les proposades, aquestes hauran d'aplicar-se d'acord amb allò que s'ha exposat en la resolució d'aquest informe, sense perjudici que l'òrgan competent en Xarxa Natura 2000 es pronuncie, en qualsevol fase, amb anterioritat a l'aprovació del projecte, sobre l'aplicació d'altres mesures preventives que, en tot cas, haurien d'adoptar-se.  
D'altra banda, hi haurà un abocament d'aigua salada a la dàrsena procedent de les proves d'aforament. L'equip tècnic responsable del control de l'aigua bombada haurà de vigilar que les característiques de l'aigua que s'aboque no puguen provocar qualsevol incident de contaminació.  
Es considera que els estudis previs que concloguen amb la redacció del projecte de granja d'alevins hauran de tindre en compte les repercussions de l'emissari previst sobre les praderies de fanerògames marines i s'haurà d'obtindre amb caràcter previ a la redacció definitiva del projecte l'informe favorable de l'òrgan gestor dels espais Xarxa Natura 2000 d'àmbit marí (Subdirecció General de Medi Ambient del Ministeri d'Agricultura, Pesca, Alimentació i Medi Ambient).  
Aquests mateixos estudis previs hauran de preveure les repercussions ambientals de les extraccions del sondatge.  
Amb les puntualitzacions realitzades, cal concloure que analitzades les repercussions del projecte sobre el medi ambient, no és previsible que el projecte cause efectes ambientals significatius sobre el medi ambient sempre que s'adopten les mesures preventives i correctores proposades en el document ambiental i les que s'indicaran en la resolució del present informe d'impacte ambiental.  
Finalment, cal assenyalar que aquesta resolució no empara l'execució de la granja d'alevins, emissari marí o les extraccions en la fase de producció del sondatge, actuacions que hauran de comptar amb els informes o les autoritzacions ambientals que corresponga i, si és el cas, de la corresponent avaluació ambiental.  
  
Consideracions jurídiques  
1. El projecte examinat constitueix un dels supòsits fàctics en els quals resulta preceptiva l'avaluació d'impacte ambiental simplificada, prèviament a la resolució administrativa que s'adopte per a l'aprovació definitiva d'aquell, segons es desprén de l'article 7.2 de la Llei 21/2013, d'avaluació ambiental.  
2. En l'expedient s'han observat els tràmits previstos en la secció 2a de la Llei 21/2013 i en les altres disposicions que s'hi apliquen.  
  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
  
Resolució  
Primer  
El projecte Sondatge d'investigació al port d'Alacant no és previsible que cause efectes ambientals significatius sobre el medi ambient segons l'anàlisi realitzada tenint en compte els criteris de l'annex III de la Llei 21/2013, d'avaluació ambiental, i no cal que el projecte se sotmeta a avaluació d'impacte ambiental pel tràmit ordinari.  
  
  
Segon  
El projecte s'efectuarà d'acord amb el contingut del document ambiental i els condicionants següents:  
1. Si en el transcurs de les obres té lloc algun tipus de troballa de naturalesa patrimonial, es paralitzaran les obres i s'actuarà d'acord amb la Llei 4/1998, del patrimoni cultural valencià.  
2. Es garantirà la integritat del sondatge per mitjà de tècniques constructives adequades, de manera que no puga haver-hi contaminació, no sols procedent de l'exterior, sinó des de les capes internes o els aqüífers que es travessen.  
3. Les restes lubricants, olis, etc. que es produïsquen en el transcurs de les obres o els recipients que els hagen contingut, així com els llots de perforació, es gestionaran a través d'un gestor autoritzat.  
4. Com a mesura preventiva per a evitar la generació d'efectes indirectes sobre espais Xarxa Natura 2000:  
a) S'establiran les barreres protectores necessàries perquè cap lixiviat procedent de la bassa de detritus o de l'acumulació de restes d'obres puga arribar al medi marí.  
b) En el cas que calga el buidatge de la bassa de detritus abans de finalitzar el sondatge, els inerts no s'acumularan directament sobre el sòl sinó en contenidor i es gestionaran a través d'un gestor autoritzat.  
  
5. La present resolució no empara l'execució de la granja d'alevins, emissari marí o les extraccions en la fase de producció del sondatge, actuacions que hauran de comptar amb els informes o les autoritzacions ambientals que corresponga, així com la resolució favorable de l'anàlisi de repercussions sobre espais Xarxa Natura 2000 i, si és el cas, la corresponent avaluació ambiental.  
  
Tercer  
D'acord amb el que disposa l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental es publicarà en el Diari Oficial de la Generalitat Valenciana i perdrà la seua vigència i cessarà en la producció dels efectes que li són propis si una vegada publicat no s'haguera procedit a l'autorització del projecte en el termini màxim de quatre anys des de la seua publicació.  
  
  
Quart  
D'acord amb el que disposa l'article 47.6 de la Llei 21/2013, de 9 de desembre, d'avaluació ambiental, l'informe d'impacte ambiental no serà objecte de cap recurs, sense perjudici del que, si és el cas, siga procedent en la via administrativa o judicial davant de l'acte, si és el cas, d'autorització del projecte.  
  
València, 9 de febrer de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 de febrer de 2018.- El director general de Medi Natural i d'Avaluació Ambiental: Antoni Marzo i Pastor.